Putin și Trump, mai cunoscuți printre români decât Ursula von der Leyen
- Antonia Hendrik
- 13 martie 2024, 12:47
Vladimir Putin, Donald Trump, Regele Charles şi preşedintele SUA Joe Biden sunt pe primele locuri ca notorietate în rândul românilor. Pe penultimul loc în top este Ursula von der Leyen, preşedinta Comisiei Europene. Iar pe ultimul loc se află Olaf Scholz, cancelarul Germaniei, potrivit sonsajului INSCOP.
Vladimir Putin și Trump, primii în top ca notorietate
Mai exact, 99.5% dintre români declară că au auzit de Vladimir Putin. Preşedintele Rusiei este urmat de Donald Trump cu 96.4% notorietate.
De asemenea, Regele Charles al Marii Britanii, cu 93.3% şi Joe Biden, actualul preşedinte al SUA, cu 92.1%.
Clasamentul este continuat de Emmanuel Macron, preşedintele Franţei, cu 89.1% notorietate. Maia Sandu, preşedinta Republicii Moldova, cu 79.3%. Ursula von der Leyen, preşedinta Comisiei Europene, cu 71.7%. Iar pe ultimul loc vine Olaf Scholz, cancelarul Germaniei cu 65.9%.
Vladimir Putin și Trump, primii în top ca notorietate. Sursa foto: news.ro.
În cine au încredere românii
Regele Charles al Marii Britanii conduce în clasamentul încrederii cu 56.2% încredere multă şi foarte multă. Regele este urmat de Maia Sandu, preşedinta Republicii Moldova, cu 34% încredere multă şi foarte multă.
Apoi vine Emmanuel Macron, preşedintele Franţei, cu 32%. Urmează Joe Biden cu un capital de încredere de 27.6%. Olaf Scholz, cancelarul Germaniei, cu 26.8%. Iar Ursula von der Leyen, preşedinta Comisiei Europene, cu doar 25.9%.
În Donald Trump, fostul preşedinte al SUA, au încredere multă şi foarte multă 21.5% dintre cei intervievaţi. Dar în Vladimir Putin, preşedintele Rusiei, 11.4%.
Încredere multă şi foarte multă: Joe Biden și Emmanuel Macron,
Au încredere multă şi foarte multă în Joe Biden în special: persoanele cu vârsta peste 45 de ani, persoanele cu educaţie superioară, gulerele albe, locuitorii din mediul urban şi cei care nu au cont pe reţelele sociale.
Bărbaţii, persoanele cu vârsta peste 45 de ani, persoanele cu educaţie superioară, gulerele albe şi cei cu un venit mai ridicat tind să aibă cea mai multă încredere în Emmanuel Macron, preşedintele Franţei.
Au încredere în Maia Sandu mai ales: bărbaţii, persoanele cu vârsta peste 45 de ani, persoanele cu educaţie superioară, gulerele albe, locuitorii din urbanul mare, cei cu un venit mai ridicat.
Bărbaţii, persoanele cu vârsta peste 45 de ani, persoanele cu educaţie superioară, gulerele albe, cei cu un venit mai ridicat au încredere în Olaf Scholz într-o proporţie mai mare decât restul populaţiei.
Regele Charles al Marii Britanii se bucură de o încredere ridicată mai ales din partea următoarelor categorii de populaţie: bărbaţii, persoanele cu vârsta peste 45 de ani, persoanele cu educaţie superioară, cei inactivi pasivi, gulerele albe, locuitorii din mediul urban, cei cu un venit mai ridicat.
Bărbaţii sub 30 de ani au încredere multă şi foarte multă în Donald Trump
Sondajul mai arată că românii au încredere multă şi foarte multă în Donald Trump. Mai ales bărbaţii, tinerii sub 30 de ani şi gulerele albastre.
Persoanele cu educaţie superioară, gulerele albe, cei cu un venit mai ridicat şi angajaţii la stat tind să aibă cea mai multă încredere în Ursula von der Leyen, preşedinta Comisiei Europene.
Vladimir Putin nu se regăsește la capitolul încredere
În cazul lui Vladimir Putin, distribuţia răspunsurilor (ponderea redusă a celor care au încredere multă şi foarte multă) nu permite o segmentare în funcţie de principalele criterii socio-demografice.
Datele au fost culese în perioada 22 - 29 februarie, prin metoda CATI (interviuri telefonice), prin intermediul chestionarului. Volumul eşantionului simplu, stratificat, este de 1.100 de persoane, reprezentativ pe categoriile socio-demografice semnificative (sex, vârstă, ocupaţie) pentru populaţia neinstituţionalizată a României, cu vârsta de 18 ani şi peste. Eroarea maximă admisă a datelor este de ± 2,95 %, la un grad de încredere de 95%, potrivit news.ro.